b'\n_START_ARTICLE_\nKeith Relf\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nRelf alkoi noin 13-vuotiaana toimia laulajana, kitaristina ja huuliharpun soittajana eri kokoonpanoissa. Huolimatta hengitykseen liittyvist\xc3\xa4 terveysongelmistaan Relf tuli tunnetuksi laulustaan ja blueshuuliharpun soitostaan, joista tuli olennainen osa Yardbirds-soundia\xc2\xa0yhtyeen nimekk\xc3\xa4iden kitaristien\xc2\xa0Eric Clapton, Jeff Beck, ja\xc2\xa0Jimmy Page\xc2\xa0ohella._NEWLINE_Relf oli mukana tekem\xc3\xa4ss\xc3\xa4 monia Yardbirds-yhtyeen omia kappaleita, kuten \xe2\x80\x9dShapes of Things\xe2\x80\x9d, \xe2\x80\x9dI Ain\xe2\x80\x99t Done Wrong\xe2\x80\x9d, \xe2\x80\x9dOver Under Sideways Down\xe2\x80\x9d ja\xc2\xa0\xe2\x80\x9dHappenings Ten Years Time Ago\xe2\x80\x9d._NEWLINE_The Yardbirdsin hajottua hein\xc3\xa4kuussa 1968 Relf alkoi esiinty\xc3\xa4 akustisena duona Jim McCartyn kanssa, kunnes perusti pian yhdess\xc3\xa4 sisarensa Jane Relfin kanssa Renaissance-yhtyeen. J\xc3\xa4tetty\xc3\xa4\xc3\xa4n sen 1970 h\xc3\xa4n ryhtyi muiden artistien tuottajaksi. N\xc3\xa4it\xc3\xa4 olivat\xc2\xa0Steamhammer, folkrockyhtye\xc2\xa0Hunter Muskett, maailmanmusiikkiyhtye\xc2\xa0Amber, psykedeelinen Saturnalia ja bluesrockyhtye\xc2\xa0Medicine Head, jossa h\xc3\xa4n my\xc3\xb6s soitti bassoa. Vuonna 1974 Relf muodosti progressiivista rockia soittaneen\xc2\xa0Armageddon-yhtyeen, jonka samannimisen esikoisalbumin kansiteksteiss\xc3\xa4 puhuttiin \xe2\x80\x9dsuperyhtyeest\xc3\xa4\xe2\x80\x9d: sen j\xc3\xa4seni\xc3\xa4 Relfin lis\xc3\xa4ksi olivat Johnny Winterin entinen rumpali\xc2\xa0Bobby Caldwell, Steamhammerin entinen kitaristi\xc2\xa0Martin Pugh\xc2\xa0sek\xc3\xa4 Steamhammerissa ja Renaissancessa soittanut basisti\xc2\xa0Louis Cennamo._NEWLINE_Relf kuoli 33-vuotiaana s\xc3\xa4hk\xc3\xb6iskuun soittaessaan kotinsa kellarissa v\xc3\xa4\xc3\xa4rin maadoitettua kitaraansa. Huhujen mukaan h\xc3\xa4nell\xc3\xa4 oli tarkoituksena koota uudelleen Renaissancen alkuper\xc3\xa4inen kokoonpano nimell\xc3\xa4\xc2\xa0Illusion._NEWLINE_Relf hyv\xc3\xa4ksyttiin vuonna 1992 postuumisti\xc2\xa0Rock and Roll Hall of Famen j\xc3\xa4seneksi The Yardbirds -yhtyeen j\xc3\xa4senen\xc3\xa4. Tilaisuudessa olivat mukana h\xc3\xa4nen leskens\xc3\xa4 April ja toinen poikansa Danny.'